  Анжелика Тихонова корреспондент 24-тӥ куарусёнэ Ижкарысь Ленин ёросын коронавируслэсь прививка пуктыны ялан ужась выль инты усьтозы. Со «Матрица» вузкаронниын интыяськоз, ивортӥз элькунысь тазалыкез утёнъя министерстволэн пресс-службаез. Пункт кыкетӥ этажын котькуд нунал 10 часысен 20 часозь ужалоз. Прививка 4 но 6 номеро кар эмъюртъёсысь эмчиос пуктылозы. Ленин ёросысь выль интыын сяна, Ижкарын вакцинациез ортчыны луэ: - Ижкарысь Шор площадьын – котькуд нунал 8 часысен 19 часозь; - «Капитал» страховой компанилэн юртаз (Ижкар, М. Горький нимо урам, 64) – ужан нуналъёсы 8 часысен 19 часозь.  Озьы ик 26-тӥ куарусёнозь прививкаез «Мой порт» вузкаронни дорысь машина келлян интыын пуктыло. Мобильной пункт 10 часысен 18 часозь ужа. Пусъём, коронавируслэсь вакцинациез 18 ареслэсь бадӟым муртъёс ортчыны быгато. Сьӧрын одно ик паспорт, СНИЛС, эм утетъя полис луыны кулэ. Тодэ вайытом, Удмуртиын коронавирусэн черламъёслы эмъюртъёсын интыосты йылэтӥзы.  Тегъёс: Тазалык Ижкар Удмуртия коронавирус прививка  